**Axel Leonard Rindell** (s. 23. huhtikuuta 2000 Espoo) on suomalainen jääkiekkopuolustaja. Hän laukoo oikealta.

Ura
---

### Seuraura

Rindell on Espoon Jääklubin kasvatti. Hän aloitti jääkiekkoilun hyökkääjänä, mutta Rindell vaihtoi kuitenkin D-juniori-ikäisenä puolustajan pelipaikalle valmentajien ehdotuksesta. Rindell siirtyi C-juniori-ikäisenä Espoo Bluesiin. Kaudella 2015–2016 Rindell oli C-nuorten SM-karsinnoissa 15 osumallaan joukkueensa paras maalintekijä Konsta Hirvosen kanssa. Hän voitti kauden päätteeksi C-nuorten SM-hopeaa. Kaudeksi 2016–2017 Rindell siirtyi Helsingin IFK:n B-nuoriin. Kauden 2017–2018 päätteeksi hän voitti seurassa sekä A-nuorten SM-pronssia että B-nuorten Suomenmestaruuden.

Kaudella 2018–2019 Rindell voitti pelipaikastaan huolimatta HIFK:n A-nuorten sisäisen piste- ja syöttöpörssin tehoilla 7+34=41, joilla hän voitti koko A-nuorten SM-liigan puolustajien piste- ja syöttöpörssin. Rindellistä tuli myös HIFK:n A-nuorten seurahistorian eniten tehopisteitä ja syöttöjä yhden kauden runkosarjassa (tai yhteensä alku- ja loppusarjassa) tehnyt puolustaja, kun hän rikkoi yhdellä tehopisteellä Niko Seppälän tekemän piste-ennätyksensä edelliseltä kaudelta. Rindell valittiin kauden päätteeksi A-nuorten SM-liigan ensimmäiseen tähdistökentälliseen.

Huhtikuussa 2019 Rindell teki 2+1-vuotisen SM-liigasopimuksen Mikkelin Jukureiden kanssa. Hän teki liigadebyyttinsä kauden 2019–2020 avauskierroksella 13. syyskuuta 2019 vieraissa Kalevan Palloa vastaan. Rindell merkittiin Jukurien kolmospuolustajapariin Ville Hyvärisen viereen. Hän sai ottelussa jääaikaa 12.17 minuuttia. Liigauransa avausmaalin Rindell teki kolmannessa ottelussaan 18. syyskuuta 2019 vieraissa Oulun Kärppiä vastaan. Seppo Tenhunen valitsi hänet ottelun Alumnien tähtien kolmostähdeksi. Rindell teki lopulta läpimurtonsa SM-liigatasolle. Hänen tulokaskautensa toi kaikkiaan 47 runkosarjaottelussa tehot 6+16=22, joilla Rindell oli Jukureiden tehokkain puolustaja. Hän sijoittui koko SM-liigan tulokkaiden pistepörssissä toiseksi edellään vain Ilveksen Matias Maccelli. Rindell sijoittui liigan parhaalle tulokkaalle myönnettävän Jarmo Wasaman muistopalkinnon äänestyksessä kolmanneksi, kun palkinnon vei lopulta Ilveksen hyökkääjä Matias Maccelli.

Toronto Maple Leafs varasi Rindellin kuudennella kierroksella 177. pelaajana NHL:n varaustilaisuudessa 2020. Kaudella 2020–2021 hän jakoi tehoilla 7+19=26 Jukureiden sisäisen syöttöpörssin voiton Aleksandr Jakovenkon kanssa ja sijoittui sisäisessä pistepörssissä toiseksi hänen jälkeensä. Rindell jakoi koko SM-liigan puolustajien pistepörssin kymmenennen sijan KalPan Lasse Lappalaisen ja Jesse Grahamin kanssa. Tammikuussa 2021 Jukurit käytti hänen sopimuksessaan olleen option ja teki vuoden mittaisen jatkosopimuksen Rindellin kanssa.

Kaudeksi 2021–2022 Rindell nimettiin Jukureiden varakapteeniksi. Hänen kautensa alkoi kuitenkin odotettua heikommin. Rindell pelasi 16 ottelua tehden viisi syöttöpistettä ja hänen teholukemansa oli heikko –11. Rindell jäi kauden edetessä myös vähemmälle vastuulle, kunnes lokakuun 2021 lopulla Jukurit lainasi hänet loppukauden kattavalla sopimuksella Oulun Kärppiin. Vastaavasti Kärpät lainasi Jukureihin hyökkääjä Aatu Rädyn ja puolustaja Veli-Matti Tiuraniemen. Rindell aloitti Kärpissä vahvasti tehtyään kuuteen ensimmäiseen otteluunsa tehot 1+7=8, mutta kauden edetessä hänen otteensa kuitenkin heikkenivät ja Rindellillä oli ajoittain myös vaikeuksia mahtua Kärppien kokoonpanoon. Helmikuussa 2022 hän joutui yli kahdeksi viikoksi sivuun, kun Rindell loukkaantui jouduttuaan SaiPan Ville Petmanin taklaamaksi. Hän pelasi lopulta 26 runkosarjaottelua tehopistein 1+11=12 ja viisi playoff-ottelua ilman tehopisteitä. Maaliskuussa Rindell haki pelituntumaa myös yli-ikäisenä seuran U20-joukkueesta, jota hän vahvisti pudotuspeleissä.

Rindell teki kaksivuotisen NHL-tulokassopimuksen Toronto Maple Leafsin kanssa huhtikuussa 2022. Hänen kausipalkkansa NHL:n puolella on 838 750 dollaria. Rindell liittyi samalla loppukevääksi amatööritryout-sopimuksella AHL-joukkue Toronto Marliesin vahvuuteen. Hän ei kuitenkaan saanut siellä loppukaudella otteluita tililleen. Syksyn harjoitusleirin päätteeksi Maple Leafs lähetti Rindellin Marliesin AHL-joukkueeseen. Ennen ensimmäistäkään siellä pelattua ottelua hänet lähetettiin lokakuun lopulla edelleen ECHL-joukkue Newfoundland Growlersiin. Rindell pelasi siellä viisi ottelua tehopistein 2+2=4, kunnes hänet nostettiin marraskuussa takaisin Marliesiin. Rindell pelasi siellä kuusi ottelua ilman tehopisteitä, kunnes joulukuussa Maple Leafs asetti hänet ehdottomalle siirtolistalle, jonka läpäistyään Rindellin sopimus purettiin. Pari päivää myöhemmin hänen uutisoitiin siirtyvän kevääseen 2024 asti kestävällä sopimuksella Ruotsin SHL-liigan Timrå IK:hon.

### Maajoukkueura

Rindell edusti Suomea MM-kilpailuissa vuonna 2021, jolloin hän voitti hopeaa. Rindellistä tuli kaikkien aikojen ensimmäinen Jukureista Suomen MM-joukkueeseen valittu pelaaja. Hän ei lopulta kuitenkaan mahtunut kertaakaan joukkueen kokoonpanoon turnauksessa. Yhteensä Rindell on pelannut seitsemän A-maaottelua tehden kaksi maalia. Hän teki A-maajoukkuedebyyttinsä Karjala-turnauksessa 5. marraskuuta 2020 Helsingin Hartwall Arenassa alle 20-vuotiaiden maajoukkuepelaajista koottua Venäjää vastaan. Rindell merkittiin Suomen kolmospuolustajapariin Mikael Seppälän viereen. Ensimmäisensä A-maajoukkuemaalinsa hän teki kuudennessa ottelussaan Carlson Hockey Gamesissa 12. toukokuuta 2021 Prahan O2 Arenassa Tšekkiä vastaan.

Rindell oli myös nimettynä Suomen alle 20-vuotiaiden MM-kisaehdokkaaksi vuoden 2020 turnaukseen, mutta hän kuitenkin putosi lopullisesta kisajoukkueesta. Yhteensä Rindell on pelannut myös kuusi nuorten ja kaksi poikien maaottelua.

Pelityyli
---------

Jukureiden entisen urheilutoimenjohtaja Jukka Holtarin mukaan Rindell on kiekollisesti taitava rightin puolustaja, jolla on tausta hyökkääjänä. Häntä joukkueessa valmentaneen Olli Jokisen mukaan Rindell on pelirohkea puolustaja, joka on poikkeuksellisen lahjakas hyökkäyssuuntaan. Jokisen mukaan hänellä on hyvä laukaus ja pelikäsitys, mutta Rindellin pitää lähteä peleihin kuitenkin puolustuksen kautta. Jokisen mukaan hänellä on opeteltavaa syöttämisessä ja liikkeessä. Rindellin tulisi saada pois pitkät kuljetukset, jotka Jokisen mukaan ovat vähentyneet hänen alaisuudessaan harjoituskaudella 2021–2022. Rindell on itse maininnut kehityskohteikseen puolustuspään kovuuden sekä tasaisuuden pelien sisällä pitää saada paremmaksi.

Rindell on maininnut esikuvakseen Erik Karlssonin. Häntä Jukureissa valmentanut Olli Jokinen on verrannut Rindelliä Tyson Barrieen ja Sami Vataseen.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2017–2018 | HIFK | A-SM | 46 | 9 | 7 | 16 | 10 | 11 | 0 | 0 | 0 | 2 |
| 2018–2019 | HIFK | A-SM | 50 | 7 | 34 | 41 | 16 | 4 | 0 | 2 | 2 | 2 | Ykköstähdistö |
| 2019–2020 | Jukurit | A-SM | 13 | 3 | 5 | 8 | 4 | 3 | 0 | 3 | 3 | 0 |
|  | Jukurit | SM-liiga | 47 | 6 | 16 | 22 | 6 | – | – | – | – | – |
| 2020–2021 | Jukurit | U20-SM | 2 | 0 | 1 | 1 | 2 | – | – | – | – | – |
|  | Jukurit | SM-liiga | 47 | 7 | 19 | 26 | 14 | – | – | – | – | – |
| 2021–2022 | Jukurit | SM-liiga | 16 | 0 | 5 | 5 | 0 | – | – | – | – | – |
|  | Kärpät | U20-SM | – | – | – | – | – | 3 | 2 | 3 | 5 | 2 |
|  | Kärpät | SM-liiga | 26 | 1 | 11 | 12 | 4 | 5 | 0 | 0 | 0 | 2 |
| 2022–2023 | Toronto Marlies | AHL | 6 | 0 | 0 | 0 | 2 | – | – | – | – | – |
|  | Newfoundland Growlers | ECHL | 5 | 2 | 2 | 4 | 2 | – | – | – | – | – |
|  | Timrå IK | SHL | 26 | 3 | 10 | 13 | 6 | – | – | – | – | – |
| 2023–2023 | Timrå IK | SHL | 50 | 10 | 15 | 25 | 2 | 2 | 0 | 2 | 2 | 0 |
| 3 kautta | yhteensä | SM-liiga | 136 | 14 | 51 | 65 | 24 | 5 | 0 | 0 | 0 | 2 |
| 2 kautta | yhteensä | SHL | 76 | 13 | 25 | 38 | 8 | 2 | 0 | 2 | 2 | 0 |
| 1 kausi | yhteensä | AHL | 6 | 0 | 0 | 0 | 2 | – | – | – | – | – |
| 1 kausi | yhteensä | ECHL | 5 | 2 | 2 | 4 | 2 | – | – | – | – | – |

Lähteet
-------

* Axel Rindell The Internet Hockey Databasessa (englanniksi)
* Axel Rindell Eurohockey-sivustolla (englanniksi)
* Axel Rindell *Elite Prospects*. Everysport Media Group AB.  (englanniksi)

### Viitteet

1. ↑  Mikkelin Jukurit Twitterissä *twitter.com*.  8.10.2020. Jukurit HC Oy. Viitattu 31.10.2021.
2. 1 2  AXEL RINDELL PUTSAA. *facebook.com*.  6.3.2019. HIFK Jr Hockey Rf. Viitattu 15.9.2019.
3. ↑  Urheilukoulussa huhtikuussa 2021 palveluksensa aloittavat talvilajien urheilijat on valittu *maavoimat.fi*.  24.11.2020. Puolustusvoimat. Viitattu 3.12.2020.
4. 1 2 3 4 5 6 7 8  Axel Rindell *Elite Prospects*. Everysport Media Group AB.  (englanniksi)
5. 1 2  Seppänen, Antti: Axel Rindell: "Hyvä kilpailuhenki työntänyt kaikkia uralla eteenpäin" *liiga.fi*.  2.6.2020. Jääkiekon SM-liiga Oy. Viitattu 8.10.2020.
6. ↑  Elite Prospects - Blues U16 *eliteprospects.com*. Everysport Media Group AB. Viitattu 15.9.2019. (englanniksi)
7. ↑  Elite Prospects - All Time Regular Season Player Stats per Season for HIFK U20 *eliteprospects.com*. Everysport Media Group AB. Viitattu 15.9.2019. (englanniksi)
8. 1 2  Niskanen, Ville: Kaksi nuorta puolustajaa Jukurien riveihin — Axel Rindell HIFK:sta ja Samuel Kemppainen Kärpistä Mikkeliin *lansi-savo.fi*.  12.4.2019. Kaakon Viestintä Oy. Viitattu 15.9.2019.
9. ↑  A-nuorissa tehoilleelle Huttuselle liigasopimus - Jukureiden puolustukseen myös nuorta voimaa *Jatkoaika.com*.  12.4.2019. Jatkoaika r.y. Viitattu 15.9.2019.
10. ↑  Kokoonpanot *liiga.fi*.  13.9.2019. Jääkiekon SM-liiga Oy. Viitattu 15.9.2019.
11. ↑  Ottelutilastot *liiga.fi*.  13.9.2019. Jääkiekon SM-liiga Oy. Viitattu 15.9.2019.
12. ↑  Otteluseuranta *liiga.fi*.  18.9.2019. Jääkiekon SM-liiga Oy. Viitattu 18.9.2019.
13. ↑  Elite Prospects - Jukurit *eliteprospects.com*. Everysport Media Group AB. Viitattu 22.4.2020. (englanniksi)
14. ↑  Pelaajatilastot *liiga.fi*. Jääkiekon SM-liiga Oy. Viitattu 22.4.2020.
15. ↑  Seppänen, Antti: Matias Maccellille vuoden tulokkaan Wasama-palkinto *liiga.fi*.  31.3.2020. Jääkiekon SM-liiga Oy. Viitattu 22.4.2020.
16. ↑  Elite Prospects - Jukurit *eliteprospects.com*. Everysport Media Group AB. Viitattu 23.4.2021. (englanniksi)
17. ↑  Elite Prospects - Liiga Stats 2020-2021 *eliteprospects.com*. Everysport Media Group AB. Viitattu 23.4.2021. (englanniksi)
18. ↑  Jukurit solmi jatkot neljälle nuorelle pelurilleen − tehopuolustaja Rindell pysyy Mikkelissä *Jatkoaika.com*.  27.1.2021. Jatkoaika r.y. Viitattu 27.1.2021.
19. ↑  Jukurien kapteeni vaihtuu − Petrus Palmulle C-kirjain rintaan *Jatkoaika.com*.  3.9.2021. Jatkoaika r.y. Viitattu 5.9.2021.
20. ↑  Miettinen, Miska: Leijonien MM-hopeamitalisti koki todella yllättävän kohtalon Olli Jokisen Jukureissa – myönsi vaikeudet: "Varmasti pelilliset syyt vaikuttavat tähän" *suomikiekko.com*.  8.10.2021. Nordic Sport Media. Viitattu 31.10.2021.
21. ↑  Aatu Räty ja Veli-Matti Tiuraniemi siirtyvät Jukureihin – Axel Rindell loppukaudeksi Kärppiin *karpat.fi*.  31.10.2021. Oulun Kärpät Oy. Viitattu 31.10.2021.
22. ↑  Hoffren, Sami: Leijonien MM-puolustaja kävi syvissä vesissä alkukaudella – "Mentaalipuolen kanssa oli vaikeaa" *is.fi*.  27.11.2021. Alma Media Suomi Oy. Viitattu 9.4.2022.
23. ↑  Miettinen, Miska: Olli Jokisen Jukurit taisi viedä Kärppiä kuin pässiä narussa kohukaupassa – Axel Rindell ei mahdu enää kokoonpanoon, Aatu Rädyllä huima pistetahti *suomikiekko.com*.  8.1.2022. Nordic Sport Media. Viitattu 9.4.2022.
24. ↑  Savonen, Ilari: Ikävä tälli: Kärppiin siirtynyt Axel Rindell loukkaantui pahannäköisesti – jäi SaiPa-tähden jyrän alle *MTVuutiset.fi*.  12.2.2022. Telia Company AB. Viitattu 9.4.2022.
25. ↑  U20-joukkueen pudotuspelikevät starttaa tänään *karpat.fi*.  24.3.2022. Oulun Kärpät Oy. Viitattu 9.4.2022.
26. ↑  Maple Leafs Sign Axel Rindell To A Future Two-year Contract *nhl.com/mapleleafs*.  8.4.2022. Toronto Maple Leafs. Viitattu 9.4.2022. (englanniksi)
27. ↑  Axel Rindell ja Toronto Maple Leafs tekivät NHL-sopimuksen *is.fi*.  9.4.2022. Sanoma Media Finland Oy. Viitattu 9.4.2022.
28. ↑  Miettinen, Miska: Leijonien MM-hopeamitalisti lähetettiin AHL:stä alempaan sarjaan *suomikiekko.com*.  28.10.2022. Nordic Sport Media. Viitattu 19.12.2022.
29. ↑  Isokoski, Riku: Axel Rindellin ura Maple Leafsissa tuli päätökseen – NHL-sopimus purettiin *Jatkoaika.com*.  15.12.2022. Jatkoaika r.y. Viitattu 19.12.2022.
30. ↑  Isokoski, Riku: NHL:stä monoa saanut suomalaispelaaja löysi uuden osoitteen – hyppää suomalaispomon alaisuuteen *is.fi*.  17.12.2022. Sanoma Media Finland Oy. Viitattu 19.12.2022.
31. ↑  Axel Rindell mukaan MM-kisajoukkueeseen! (Vaikka Rindellin mainitaan olevan ensimmäinen Jukureista MM-kilpailuihin valittu pelaaja, tämä koskee vain Suomen joukkuetta, sillä Anthony Guttig ja Ronan Quemener valittiin Jukureista Ranskan MM-joukkueeseen vuonna 2015.) *jukurit.fi*.  15.5.2021. Jukurit HC Oy. Viitattu 1.6.2021.
32. ↑  Tilanne 6.6.2021
33. ↑  RUS - FIN (Line Up) *stats.swehockey.se*.  5.11.2020. Svenska Ishockeyförbundet. Viitattu 8.11.2020. (englanniksi)
34. ↑  Finsko - Česko, 12.05.2021 *Hokej.cz*.  12.5.2021. BPA sport marketing a.s. ve spolupráci s eSports.cz, s.r.o. Viitattu 8.6.2021. (tšekiksi)
35. ↑  Arkko, Simo: Päätöserän tehohetki toi Leijonille voiton – Leijonat-tulokas maalasi jälleen ja koki kovia Venäjää vastaan *yle.fi*.  13.5.2021. Yleisradio Oy. Viitattu 1.6.2021.
36. ↑  Seppä, Lassi: Nuorten Leijonien MM-leiriryhmä on selvillä − ulkopuolelle jäi Liigassa vakiorooleja kantavia pelaajia *Jatkoaika.com*.  12.12.2019. Jatkoaika r.y. Viitattu 27.1.2021.
37. 1 2  Kunnari, Timo: SM-liigan nuori lupaus avoimena: "Lähden Pohjois-Amerikkaan, siitä ei ole epäselvyyttä" – verrataan Sami Vataseen *iltalehti.fi*.  14.9.2021. Alma Media Suomi Oy. Viitattu 31.10.2021.

Suomen joukkue – Jääkiekon MM-kilpailut 2021
2 Pokka |
3 Määttä |
6 Sund |
7 Kaski |
12 Anttila (**C**) |
13 Ruohomaa |
15 Lundell |
20 Ojamäki |
21 Innala |
22 Ruotsalainen |
24 Björninen |
25 Karjalainen |
27 Kontiola (**A**) |
29 Säteri |
31 Juvonen |
38 Turunen |
39 Nousiainen |
40 Lindbohm |
45 Olkinuora |
47 Tiivola |
48 Puustinen |
50 Koivisto |
52 Seppälä |
55 Ohtamaa (**A**) |
61 Rindell |
76 Sallinen |
80 Mäenalanen |
81 Pakarinen |
Valmentaja Jukka Jalonen